આજના સુપરસ્ટાર રણબીર કપૂર સાથે કામ કરવા માટે ભલભલી ઍક્ટ્રેસ તૈયાર થઈ જાય, પણ ફિલ્મના ડિરેક્ટર અભિનવ સિંહ કશ્યપની ‘બેશરમ’માં રણબીરની સામે નવીસવી અને સાવ દેશી નામ ધરાવતી પલ્લવી શારદા નામની ઍક્ટ્રેસ છે. પલ્લવી શારદા મૂળભૂત રીતે ઑસ્ટ્રેલિયન છે અને ઑસ્ટ્રેલિયામાં તેણે અનેક અંગ્રેજી નાટકોમાં કામ કર્યું છે. પલ્લવીની બૉલીવુડમાં કરીઅર કરણ જોહરની ફિલ્મ ‘માય નેમ ઇઝ ખાન’થી શરૂ થઈ અને એ પછી તેણે ‘દસ તોલા’, ‘લવ બ્રેક-અપ્સ ઝિંદગી’ અને ‘હિરોઇન’ જેવી ફિલ્મોમાં નાનાએવા રોલ કર્યા તો ‘તાજ એક્સપ્રેસ’ નામનો મ્યુઝિકલ થિયેટર-શો પણ કર્યો. આ શોની કોરિયોગ્રાફી જાણીતાં કોરિયોગ્રાફર વૈભવી મર્ચન્ટે કરી હતી. પલ્લવીનું નામ વૈભવીએ જ અભિનવ સિંહ કશ્યપને આપ્યું હતું અને પલ્લવીને લૉટરી લાગી ગઈ.